Mario Soriano

Mario Soriano Carreño, nado en Alcalá de Henares o 22 de abril de 2002, é un futbolista español, que xoga de centrocampista no Deportivo da Coruña, da Segunda División.

 Traxectoria 
Ingresou na canteira do Atlético de Madrid con cinco anos, no 2007, e foi subindo por todas as categorías do club. En 2019 debutou co Atlético de Madrid B na Segunda División B, nun partido contra o Peña Deportiva no Cerro del Espino, no que entrou como substituto de Sanabria.

Na tempada 2019/20 gañou un posto no filial adestrado por Nacho Fernández, disputando 21 partidos e marcando o seu primeiro gol, contra o Villarrubia. Ademais, o 6 de xaneiro de 2021 debutou co primeiro equipo do Atlético de Madrid na Copa do Rei, no partido no que o seu equipo caeu eliminado contra o Cornellà. Diego Simeone deulle entrada na segunda parte, substituíndo a João Félix.

En agosto de 2021 saíu cedido ao Deportivo da Coruña para a tempada 2021/22, na nova Primeira División RFEF. Aínda que comezou como suplente no equipo de Borja Jiménez, acabou facéndose coa titularidade na segunda metade da tempada, e acabou sendo o xogador máis destacado do equipo na promoción de ascenso. Marcou un gol nas semifinais contra o Linares e puxo por diante ao Deportivo na final contra o Albacete, antes de que os goles de Alberto e Jordi Sánchez lle desen a volta ao marcador e deixasen ao club galego sen ascenso.

O seu bo rendemento na parte final da tempada, así como a súa vontade de continuar no club galego, fixo que o Deportivo chegase a un acordo co Atlético de Madrid para o traspaso definitivo do xogador, a pesar de contar con ofertas de categorías superiores. Asinou un contrato por dúas tempadas e cambiou o dorsal número 8 polo 10.

Foi un fixo nas aliñacións dos tres adestradores que pasaron polo banco do Deportivo na tempada 2022/23 (Borja Jiménez, Óscar Cano e Rubén de la Barrera), acabando como o xogador de campo con máis minutos durante a campaña, superado só polo porteiro Ian Mackay. Disputou un total de 38 partidos, nos que marcou 8 goles e repartiu 6 asistencias. Foi titular nos dous partidos da promoción de ascenso a Segunda, na que o Deportivo caeu eliminado diante do Castellón. 

O seu bo rendemento fixo que recibise ofertas de superior categoría, e tras non conseguir o ascenso co Deportivo decidiu xogar en Segunda División, aceptando a proposta do Eibar, ao que marchou cedido. Debutou na categoría de prata na primeira xornada da tempada 2023/24, nunha derrota por 4-0 ante o Racing de Santander no Sardinero. Titular indiscutible no equipo de Joseba Etxeberria, disputou un total de 45 partidos, 41 deles como titular, e xogou a promoción de ascenso a Primeira, na que o seu club caeu eliminado en semifinais contra o Oviedo.

Para a tempada 2024/25 regresou ao Deportivo, que viña de ascender a Segunda, e asinou un novo contrato ata 2028. Na primeira metade da tempada xogou en varias posicións diferentes, ao estar a súa ocupada polo capitán Lucas. Trala marcha deste en xaneiro consolidouse na súa posición e realizou destacadas actuacións, pechando a tempada como o único xogador do equipo en participar en todos os partidos de liga e Copa. Disputou un total de 43 encontros, sumando 5 goles e repartindo 4 asistencias, superando por terceira tempada consecutiva os 3.000 minutos de xogo.

 Estatísticas 
ClubTempadaDivisiónLigaCopa do ReiOutrosInclúe partidos de promoción de ascenso a Primeira e Segunda División.TotalPartidosGolesPartidosGolesPartidosGolesPartidosGolesAtlético de Madrid B2019/20Segunda B20----202020/21Segunda B211----211Total club2310000231Atlético de Madrid2020/21Primeira0010--10Deportivo da Coruña2021/221ª RFEF29320221232022/231ª RFEF368002010Eibar2023/24Segunda 41 3 2020 453Deportivo da Coruña2024/25Segunda 42 5 10- - 435Total club10716304211418Total carreira 171 20 606 2 18322

 Notas 

 Véxase tamén 
 Ligazóns externas 
 Datos do xogador en BDFutbol .
 Datos do xogador en LaPreferente.es .

Categoría:Nados en 2002
Categoría:Nados en Alcalá de Henares
Categoría:Futbolistas da Comunidade de Madrid
Categoría:Centrocampistas de fútbol
Categoría:Xogadores do Atlético de Madrid B
Categoría:Xogadores do Atlético de Madrid
Categoría:Xogadores do Deportivo da Coruña
Categoría:Xogadores do SD Eibar